**Ministru kabineta noteikumu projekta “**No azartspēlēm un interaktīvajām izlozēm pašatteikušos personu reģistra noteikumi**” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai novērstu azartspēļu, t.sk interaktīvo azartspēļu, un interaktīvo izložu (turpmāk – spēles) nelabvēlīgo ietekmi uz personām, kurām šis brīvā laika pavadīšanas un izklaides veids var kļūt nekontrolējams un pāriet nepārvaramā un pārmērīgā tieksmē spēlēt spēles, tika pieņemtas Azartspēļu un izložu likuma (turpmāk – AIL) normas, kas paredz izstrādāt Ministru kabineta noteikumus “No azartspēlēm un interaktīvajām izlozēm pašatteikušos personu reģistra noteikumi” (turpmāk – noteikumu projekts), kuru mērķis ir izveidot no azartspēlēm, t.sk. no interaktīvajām azartspēlēm un interaktīvajām izlozēm pašatteikušos personu reģistru (turpmāk – reģistrs), lai, pamatojoties uz fizisku personu izteiktajiem pieprasījumiem, tām tiktu liegts piedalīties spēlēs. AIL nosaka, ka reģistra pārzinis ir Izložu un azartspēļu uzraudzības inspekcija (turpmāk – inspekcija).  Noteikumu projekts stāsies spēkā 2020.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz AIL 4.1 pantu “No azartspēlēm un interaktīvajām izlozēm pašatteikušos personu reģistrs”, paredzot, ka fiziskai personai ir tiesības rakstveidā pieprasīt noteikt tai liegumu spēlēt spēles Latvijā. Lai to realizētu, noteikumu projekts paredz noteikt reģistrā iekļaujamo informāciju, šīs informācijas glabāšanas un fiziskas personas izslēgšanas no reģistra nosacījumus, kārtību, kādā notiek informācijas apmaiņa starp inspekciju un spēļu organizētājiem, un, pamatojoties uz AIL 36.panta sesto daļu, kārtību, kādā azartspēļu organizētājs inspekcijai nodod fiziskas personas pieprasījumu noteikt tai liegumu spēlēt spēles. Vienlaikus noteikumu projektā ir iestrādāta prasība, ka spēļu organizētājiem ir jānodrošina publiski pieejama informācija par to, ka spēļu spēlēšana var radīt atkarību un ka fiziskai personai ir tiesības pieprasīt noteikt tai liegumu spēlēt spēles un tikt iekļautai reģistrā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Normatīvie akti jau šobrīd paredz interaktīvo azartspēļu organizētājam pienākumu izveidot un uzturēt interaktīvo azartspēļu spēlētāju reģistru (AIL 54.1 pants) ar mērķi identificēt spēlētāju, nepieļaut nepilngadīgas personas dalību interaktīvās azartspēlēs un novērst no interaktīvām azartspēlēm atkarīgo spēlētāju tālāku dalību interaktīvajās azartspēlēs. Identiska reģistra uzturēšana paredzēta arī interaktīvo izložu organizētājam, uzturot to ar mērķi noteikt spēlētāju identitāti, nepieļaut nepilngadīgu personu dalību interaktīvās izlozēs un novērst no interaktīvām izlozēm atkarīgo spēlētāju tālāku dalību interaktīvās izlozēs (AIL 79.1 pants).  Atbilstoši šī brīža normatīvajam regulējumam, reģistri attiecas tikai uz konkrēto interaktīvo azartspēļu vai interaktīvo izložu organizētāju. Šobrīd esošais regulējums dod iespēju potenciālajam spēlētājam mainīt spēlēšanas vietnes jeb interaktīvo azartspēļu organizētāju tīmekļu vietnes, vēršoties pie cita spēļu organizētāja, neskatoties uz jau iesniegto pieprasījumu tam liegt spēlēt interaktīvās azartspēles citā vietnē.  Tādējādi, lai pilnveidotu normatīvo aktu regulējumu un aizsargātu fizisku personu tiesības, AIL paredz izveidot vienotu no spēlēm pašatteikušos personu reģistru.  Atbilstoši AIL deleģējumam, Ministru kabineta noteikumu projektā ir atrunāts:  - reģistrā iekļaujamā informācija;  - lieguma pieprasījuma saturs, tā iesniegšanas un reģistrēšanas kārtība;  - kārtība, kādā fiziska persona tiek izslēgta no reģistra;  - reģistrā iekļautās informācijas glabāšanas termiņš, ar mērķi veikt monitoringu un uzraudzību;  - informācijas pieprasīšanas un saņemšanas kārtība no reģistra;  - kādai jābūt publiski pieejamai informācijai par fizisku personu iespēju reģistrēties reģistrā un par pārmērīgas tieksmes uz spēļu spēlēšanu kaitīgo ietekmi;  - kārtība, kādā spēļu organizētājs nodod attiecīgo informāciju inspekcijai fiziskas personas iekļaušanai reģistrā.  Šāds valsts pārvaldes pakalpojums tiks izveidots un ievietots portālā Latvija.lv ar nosaukumu “Azartspēļu un interaktīvo izložu spēlēšanas lieguma pieprasīšana”.  Noteikumu projekts paredz, ka fiziska persona pieprasījumu par iekļaušanu reģistrā var iesniegt:   * - personīgi inspekcijā rakstveidā; * - personīgi azartspēļu organizēšanas vietā rakstveidā, nododot pieprasījumu brīvā formā; * - attālināti inspekcijā, autentifikācijai izmantojot elektroniskās identifikācijas rīkus; * - izmantojot interaktīvo azartspēļu un interaktīvo izložu tīmekļa vietnes, lai piekļūtu inspekcijas tīmekļa vietnes lieguma pieprasījuma sadaļai.   Fiziska persona inspekcijai adresētajā lieguma pieprasījumā var norādīt kontaktinformāciju saziņai, kas var tikt izmantota gadījumos, lai informētu fizisku personu par datu aizsardzības prasību pārkāpumiem.  Visi reģistrā iekļautie fiziskas personas personalizētie dati nekavējoties tiek neatgriezeniski izdzēsti no reģistra pēc pieprasījumā norādītā lieguma termiņa beigām vai, ja fiziska persona vairs nav Iedzīvotāju reģistrā (piemēram, mirusi persona). Vienlaikus, fiziskai personai ir tiesības lūgt sevi izslēgt no reģistra, iesniedzot personīgi rakstisku pieprasījumu inspekcijā, bet ne ātrāk kā pēc viena gada no iekļaušanas reģistrā. Lai tiktu nodrošināts, ka cilvēka lēmums atsaukt iepriekš izteikto lūgumu par liegumu ir pieņemts izsvērti, nevis emocionāli, attiecīgi nodrošinot AIL paredzēto atbalstu fiziskajai personai izvairīties no pārmērīgas tieksmes uz spēlēšanu, noteikumu projekts paredz fiziskai personai tiesības lūgt sevi izslēgt no reģistra, iesniedzot personīgi rakstisku iesniegumu inspekcijā.  Noteikumu projekts paredz, ka visi reģistrā iekļautie fizisko personu dati tiek aktualizēti, lai tie atbilstu Iedzīvotāju reģistrā esošajām ziņām, t.sk. vārda vai uzvārda maiņa, personas koda maiņa u.c. informācijai.  Reģistrā netiek iekļauta vēsturiskā informācija par fiziskajām personām. Savukārt, aktualizējot informāciju un uzturot reģistru, tiesiskā statusa maiņa tiks ņemta vērā. Tāpat, aktualizējot reģistra informāciju, tas pilnā mērā attieksies uz fiziskām personām ar aktīvu statusu. Savukārt, uz fiziskām personām, kurām ir uzturēšanās atļauja vai piešķirts bezvalstnieka, bēgļa vai alternatīvais statuss, būs attiecināmi ierobežojumi, kā jebkuram spēles dalībniekam.  Noteikumu projekts nosaka to informācijas apjomu, kas iekļaujama reģistrā. Atbildīgā persona pārliecinās par fiziskas personas identitāti, aplūkojot uzrādīto personas apliecinošo dokumentu – pasi, personas apliecību vai pastāvīgās uzturēšanās atļauju. Identitātes pārbaude tiks veikta, vizuāli aplūkojot fizisku personu un salīdzinot ar personas apliecību vai pasi. Pastāvīgās uzturēšanas atļauja ir viena no identitātes apliecinošiem dokumentiem.  Visos iepriekš minētajos iesniegšanas veidos tiek plānots nodrošināt maksimāli drošu fizisko personu datu apstrādi un nodošanu inspekcijai, jo īpaši spēļu organizētājam, nododot saņemtos pieprasījumus inspekcijai.  Savukārt, lai aizsargātu fiziskas personas datus nodošanas procesā, tiek plānots, ka papīra formātā esošos iesniegumus azartspēļu organizators fiziski nogādā inspekcijai ne vēlāk kā trīs darba dienu laikā.  Lai inspekcija varētu nodrošināt fizisko personu datu aizsardzību, noteikumu projektā ir paredzēta kārtība, ka inspekcija piešķirs piekļuves tiesības (lietotājvārds/parole) tikai azartspēļu organizētāja noteiktām azartspēļu organizēšanas vietu atbildīgajām personām. Papildus tiek ievērots Eiropas Parlamenta un Padomes 2016.gada 27.aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) 33. un 34.pants, kas paredz personas un uzraudzības iestādes informēšanas kārtību gadījumos, kad ir noticis datu aizsardzības pārkāpums.  Inspekcija, pamatojoties uz azartspēļu un interaktīvo izložu organizētāju rakstiska iesniegumu, vienas darba dienas laikā piešķir reģistra piekļuves tiesības iesniegumā minētajām fiziskām personām. Katrā azartspēļu organizēšanas vietā azartspēļu organizētājs apstrādās personas datus saskaņā ar saviem personas datu apstrādes standartiem. Inspekcija ir to datu pārzinis, kas atrodas reģistrā. Dati par atbildīgo personu piekļuvi reģistram tiks glabāti līdz brīdim, kamēr tiks saņemts azartspēļu organizētāja iesniegums par piekļuves pārtraukšanu attiecīgai fiziskai personai.  Informācija par reģistrā iekļauto konkrēto fizisko personu neatgriezeniski tiek dzēsta, beidzoties lieguma termiņam vai saņemot pamatotu fiziskas personas lūgumu tikt izslēgtam no reģistra, vai, ja ir saņemta ziņa par to, ka konkrētā fiziskā persona nav Iedzīvotāju reģistrā statusā “aktīvs” vai fiziskai personai Iedzīvotāju reģistrā ir reģistrēts miršanas fakts. Reģistra datu atbilstība Iedzīvotāju reģistrā esošajiem datiem notiks, izmantojot API (application programming interface).  Starp inspekciju un Pilsonības un migrācijas lietu pārvaldi tiks noslēgta starpresoru vienošanās par datu apmaiņu.  Ņemot vērā, ka apstiprinājums vai noraidījums par konkrētās fiziskās personas esamību vai neesamību reģistrā tiks saņemts no sistēmas, izstrādājot reģistra IT risinājumu, tiks paredzēts nodrošināt regulāru fiksētās informācijas saglabāšanu, kā arī pēdējās par fizisko personu fiksētās informācijas sniegšanu spēļu organizētājam. Informācijas saglabāšana rezerves serverī minimizēs reģistra darbības pārtraukuma risku ārkārtas situācijās. Papildus tam, tehniskajā specifikācijā tiks norādīts minimālais tehniski iespējamais fiziskas personas pārbaudes laiks sistēmā, kā arī maksimālais no sistēmas darbības atkarīgs atbildes sniegšanas laiks spēļu organizētājam.  AIL likuma 4.1 panta trešajā daļā noteikts minimālais lieguma spēlēt spēles termiņš – 12 mēneši, bet AIL likums neierobežo lieguma maksimālo termiņu. Vienlaikus, ņemot vērā to, ka fiziska persona var pieprasīt noteikt tai jebkāda termiņa liegumu spēlēt (kas izteikts gados, mēnešos vai dienās), pilnībā liegt fiziskai personai atsaukt lieguma pieprasījumu spēlēt arī pēc saprātīga laika būtu nesamērīgi. Līdz ar to noteikumu projektā atrunāts kad un kā fiziska persona varētu atsaukt minēto pieprasījumu par lieguma noteikšanu spēlēt, tādejādi novēršot nesamērīgu tiesību ierobežošanu. Ja fiziska persona vēlēsies atsaukt pieprasījumu, tai būs klātienē jāapmeklē inspekcija. Šādā veidā tiks nodrošināts, ka cilvēka lēmums atsaukt iepriekš izteikto lūgumu par liegumu ir pieņemts izsvērti, nevis emocionāli, attiecīgi nodrošinot AIL paredzēto atbalstu fiziskajai personai izvairīties no pārmērīgas tieksmes uz spēlēšanu. Inspekcijā tiks nodrošinātas arī psihologa konsultācijas, kas mazinās riskus saistībā ar spēļu iespējamo kaitīgo ietekmi, kas var pāriet nepārvaramā un pārmērīgā tieksmē spēlēt spēles un var izraisīt atkarību.  Šobrīd administratīvā atbildība par spēļu organizētājiem noteikto organizēšanas un rīkošanas kārtības, t.sk. pienākumu, pārkāpšanu noteikta Latvijas Administratīvo pārkāpumu kodeksa (turpmāk – kodekss) 204.5pantā. Kodeksā paredzēts, ka par izložu vai azartspēļu organizēšanas un rīkošanas kārtības pārkāpšanu uzliek naudas sodu fiziskajām personām līdz 280 *euro*, juridiskajām personām – līdz 700 *euro*, savukārt par administratīvo pārkāpumu, kas izdarīts atkārtoti gada laikā pēc administratīvā soda uzlikšanas, uzliek naudas sodu fiziskajām personām līdz trīssimt piecdesmit *euro*, bet juridiskajām personām – līdz tūkstoš četrsimt *euro*, konfiscējot administratīvā pārkāpuma priekšmetus un izdarīšanas rīkus vai bez konfiskācijas.  Saskaņā ar Kodeksa 236.8pantu administratīvo pārkāpumu lietas par izložu vai azartspēļu organizēšanas un rīkošanas kārtības pārkāpšanu izskata inspekcija. Vienlaikus notiek likumprojekta “Grozījumi AIL” izstrāde, lai izpildītu Finanšu ministrijai doto uzdevumu izstrādāt un ieviest atbilstoši kompetencei azartspēļu un izložu nozares administratīvo pārkāpumu kodifikācijas sistēmu. (Administratīvo sodu sistēmas attīstības koncepciju” un Ministru kabineta 2014.gada 22.aprīļa sēdes protokola Nr.24 26.§ “Informatīvais ziņojums “Nozaru administratīvo pārkāpumu kodifikācijas ieviešanas sistēma”” 2.punkts).  Fiziskas personas, kuras vēlas sevi pasargāt no radušās atkarības, jau šobrīd vēršas inspekcijā ar lūgumu liegt tām piekļuvi azartspēļu spēlēšanas vietām. Laika posmā no 2011.gada līdz 2019.gada 21.februārim inspekcijā ir saņemti 1525 fizisko personu lūgumi. Savukārt interaktīvo azartspēļu vietnēs interaktīvo azartspēļu organizētājiem līdz 2018.gada beigām ir izteikti 17 858 šādi lūgumi (vienlaikus lūgumu skaits nenozīmē identisku fizisku personu skaitu, jo viena fiziskā persona var iesniegt lūgumu vairākās interaktīvo azartspēļu vietnēs). |
| 3. | Projekta izstrādē iesaistītās institūcijas un publiskās personas kapitālsabiedrības | Finanšu ministrija, Inspekcija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Reģistra izveides mērķa grupa ir fiziskas personas, kuras ir apzinājušās spēļu iespējamo kaitīgo ietekmi, kā arī spēļu organizētāji.  Šobrīd Latvijā ir licencēti 17 spēļu organizētāji, t.sk. interaktīvās azartspēles organizē 9 kapitālsabiedrības. Pēc stāvokļa uz 2019.gada 1.janvāri ir 311 spēļu zāles, 2 bingo zāles, 5 kazino un 63 totalizatoru punkti. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs pieaugs azartspēļu un interaktīvo izložu organizētājiem, pārbaudot fiziskas personas attiecībā uz lieguma esamību. Inspekcijai administratīvais slogs veidosies, nodrošinot uzraudzību un uzturot reģistru. |
| 3. | Administratīvo izmaksu monetārs novērtējums | Šobrīd nav iespējams precīzi novērtēt, jo administratīvais slogs būs atkarīgs no pašatteikušos personu skaita. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019.gads | | Turpmākie trīs gadi (*euro*) | | | | |
| 2020.gads | | 2021.gads | | 2022.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 80 000 | 0 | 4 800 | 0 | 4 800 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 80 000 | 0 | 4 800 | 0 | 4 800 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 80 000 | 0 | 4 800 | 0 | 4 800 | 0 | 0 |
| 2.1. valsts pamatbudžets | 80 000 | 0 | 4 800 | 0 | 4 800 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Finansējums no azartspēlēm un interaktīvajām izlozēm pašatteikušos personu reģistra izveidei un uzturēšanai tiks nodrošināts Finanšu ministrijas budžeta apakšprogrammas 39.02.00 “Izložu un azartspēļu organizēšanas un norises uzraudzība” piešķirtā finansējuma ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Finanšu ministrija. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Projekts šo jomu neskar** |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta 2019.gada 18.aprīlī Finanšu ministrijas tīmekļa vietnes sadaļā “Sabiedrības līdzdalība” – “Tiesību aktu projekti” – “Azartspēļu un izložu organizēšanas politika” [http://www.fm.gov.lv/lv/sabiedribas\_lidzdaliba/tiesibu\_aktu\_projekti/ azartspelu\_un\_izlozu\_organizesanas\_politika#project560](http://www.fm.gov.lv/lv/sabiedribas_lidzdaliba/tiesibu_aktu_projekti/%20azartspelu_un_izlozu_organizesanas_politika#project560). |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokli par noteikumu projektu, kas 2019.gada 13.maijā tika publicēts Finanšu ministrijas tīmekļa vietnes sadaļā “Sabiedrības līdzdalība” – “Tiesību aktu projekti” – “Azartspēļu un izložu organizēšanas politika”, adrese:[http://www.fm.gov.lv/lv/sabiedribas\_lidzdaliba/tiesibu\_aktu\_projekti/ azartspelu\_un\_izlozu\_organizesanas\_politika](http://www.fm.gov.lv/lv/sabiedribas_lidzdaliba/tiesibu_aktu_projekti/%20azartspelu_un_izlozu_organizesanas_politika).  Finanšu ministrija Azartspēļu un izložu politikas pamatnostādņu 2019. – 2026. gadam projekta izstrādes procesā ir pārrunājusi ar sadarbības partneriem noteikumu projektā paredzamo mērķi, saturu un sasniedzamo rezultātu. Turklāt izstrādātajā likumprojektā “Grozījumi Azartspēļu un izložu likumā”, nosakot deleģējumu izstrādāt Ministru kabineta noteikumus, kas paredz noteikt kārtību pašatteikušos personu reģistra izveidei, tika izvērtēti visi iesaistīto pušu saņemtie priekšlikumi un iebildumi plānotā reģistra izveidei. |
| 3. | Sabiedrības līdzdalības rezultāti | Sabiedrības pārstāvji varēja līdzdarboties noteikumu projekta izskatīšanas procesā, rakstveidā sniedzot viedokļus par noteikumu projektu.  Izteiktie iesaistīto pušu iebildumi un priekšlikumi ir izdiskutēti š.g. 20.jūnija starpinstitūciju sanāksmē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Inspekcija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo institūciju likvidācija vai reorganizācija netiek paredzēta.  Noteikumu projektā paredzētie pasākumi paplašina inspekcijas funkcijas, kas tiks realizētas esošo resursu ietvaros. Papildus cilvēku resursi nebūs nepieciešami. |
| 3. | Cita informācija | Nav. |

Finanšu ministrs Jānis Reirs

Lukšo 67095522

[Irita.Lukso@fm.gov.lv](mailto:Irita.Lukso@fm.gov.lv)